Een derde is voetgangers | Netwerk24
Een derde is voetgangers
Deur Trish Goosen 10 Mei 2021 06:15
Dié foto is voorheen deur die polisie aan Weslander verskaf nadat 'n voetganger in Hoofstraat in Vredenburg deur hierdie motor getref is. Die voetganger is noodlottig beseer.
Sowat 35% van padsterftes is voetgangers.
Só het Fikile Mbalula, die nasionale minister van vervoer, in April in 'n verklaring gesê nadat die afgelope Paasnaweek se padsterfte-statistieke bekend gemaak is.
Volgens Mbalula toon die statistieke dat die meeste voetgangersterftes gebeur het omdat mense dronk in die pad loop of omdat hulle besige paaie op gevaarlike plekke oorsteek.
Aan die Weskus word voetgangers ook gereeld raakgery. Sommige van hulle is gelukkig en stap net met skrape en kneusplekke weg, terwyl ander hul lewe verloor.
Volgens kapt. Tania Helfrich, 'n polisiewoordvoerder van Vredenburg, is 'n man verlede Maandag (26 April) omstreeks 12:00 in Saldanhaweg voor die Weskus Mall doodgery.
"Die omstandighede van die voorval word nog ondersoek," het sy aan Weslander gesê.
Weslander het ook berig oor 'n voetganger wat op 3 April op die Vredenburg-Saldanhapad deur 'n motor getref is. Die bestuurder het van die toneel af weggejaag. Die man is genadiglik net lig beseer, maar 'n voetganger wat dieselfde dag op die verkeerde plek op die verkeerde tyd was, is by die Goedverwacht-afdraai op die Velddrif-Piketbergpad dood toe twee voertuie teen mekaar gebots en die voetganger getref het.
Volgens 'n persverklaring wat deur die Wes-Kaapse regering uitgereik is, is die veiligheid van voetgangers die voertuigbestuurders sowel as die voetgangers se verantwoordelikheid.
Des Paton, waarnemende provinsiale verkeer-streekdirekteur vir die Weskus, het hierdie stelling beaam en weer 'n beroep op alle padgebruikers – bestuurders sowel as voetgangers – gedoen om verantwoordelik te wees en sodoende hul deel te doen om padsterftes te verminder.
Volgens Paton was altesaam 46 voertuie die week van 22 tot 28 Maart by verskillende botsings en voorvalle op plaaslike paaie in Vredenburg, Langebaan, Saldanha, St. Helenabaai en Hopefield betrokke. Hierdie voorvalle sluit botsings teen stilstaande voertuie – veral by stoptekens – lamppale, botsings teen 'n muur, 'n wildsbok wat getref is en voorwerpe wat van bewegende voertuie op ander voertuie geval het, in.